Številka.: 381-55/2022/53

Datum: 25. 8. 2022

**Zadeva: Odgovori na pripombe zainteresirane javnosti glede osnutka Načrta razvoja gigabitne infrastrukture do leta 2030**

Služba Vlade Republike Slovenije za digitalno preobrazbo (v nadaljevanju: SDP) je dne 26. 4. 2022 na svojih spletnih straneh objavila osnutek Načrta razvoja gigabitne infrastrukture do leta 2030 (v nadaljevanju osnutek Načrta) in pozvala zainteresirano javnost, naj poda svoje pripombe, predloge in dopolnitve najkasneje do 26. 5. 2022.

V okviru javne obravnave so pripombe podali gospodarska družba A1 Slovenija, d. d. (v nadaljevanju A1), Agencija za komunikacijska omrežja in storitve Republike Slovenije (v nadaljevanju: AKOS), gospodarska družba RUNE Enia, d. o. o. (v nadaljevanju: RUNE Enia), Sekcija operaterjev elektronskih komunikacij pri Gospodarski zbornici Slovenije (v nadaljevanju: SOEK), gospodarska družba Telekom Slovenije, d. d. (v nadaljevanju: Telekom) in gospodarska družba T - 2, d. o. o. (v nadaljevanju: T-2).

V nadaljevanju v skladu z 204. členom Zakona o elektronskih komunikacijah (Uradni list RS, št. [109/12](http://www.uradni-list.si/1/objava.jsp?sop=2012-01-4315), [110/13](http://www.uradni-list.si/1/objava.jsp?sop=2013-01-4029), [40/14](http://www.uradni-list.si/1/objava.jsp?sop=2014-01-1619) – ZIN-B, [54/14](http://www.uradni-list.si/1/objava.jsp?sop=2014-01-2388) – odl. US, [81/15](http://www.uradni-list.si/1/objava.jsp?sop=2015-01-3188), [40/17](http://www.uradni-list.si/1/objava.jsp?sop=2017-01-2002) in [189/21](http://www.uradni-list.si/1/objava.jsp?sop=2021-01-3724) – ZDU-1M) podajamo odgovore SDP na prejete pripombe in predloge iz javne obravnave.

*A1 ugotavlja, da je osnutek Načrta pomanjkljiv glede implementacije in izraža zadržanost do zmogljivosti satelitske infrastrukture ter financiranja dostopa do satelitskega interneta; opozarja tudi na nerealno izraženi tržni interes in predlaga ukrep sofinanciranja gradnje odprtih baznih postaj. Glede 5G opozarja, da imajo vsi dovolj spektra do leta 2030. Opozarja tudi na nejasno opredelitev vira financiranja.*

Na podlagi skrbne in natančne preučitve prejetih pripomb so bile le-te upoštevane tako, da je sedaj v Načrtu konceptualno spremenjen pristop k uporabi satelitske tehnologije, in sicer je predvideno sofinanciranje satelitskega dostopa kot subsidiarna oblika zagotavljanja povezljivosti. Poleg tega je dodana možnost sofinanciranja gradnje odprtih pasivnih baznih postaj, popravljena je tudi shema bonov za povezljivost; z načrtom kot strateškim dokumentom pa se ne naslavlja potencialne problematike nerealno izraženega tržnega interesa. V zvezi z opozorilom, da imajo vsi operaterji dovolj spektra do leta 2030, je dodana izrecna navedba, da je dodeljevanje novih radiofrekvenčnih pasov vezano na politiko EU in ustrezne analize AKOS-a. Glede vira financiranja pojasnjujemo, da je poglavju 5.2. Načrta podana ocena naložbene vrzeli oziroma potreben obseg javnih sredstev, dejansko sofinanciranje pa bo prilagojeno razpoložljivim javnim sredstvom.

*AKOS predlaga, da se v Načrt vključi tudi vprašanje zagotavljanja univerzalne storitve, ki predstavlja varnostno mrežo za vse uporabnike, ki storitve ne morejo dobiti pod razumnimi pogoji na trgu; nadalje meni, da je potrebno posebej izpostaviti področje umeščanja infrastrukture v prostor in podrobneje navesti ukrepe za doseganje ciljev, kot je npr. plan javnih razpisov po letih in podobno. AKOS nadalje predlaga, da se vključi več vsebin oziroma ciljev digitalne družbe, vključno z digitalnim usposabljanjem. Predlaga, da se kot del Načrta posredno navede tudi cilj doseganja čim večje izkoriščenosti omrežij. AKOS tudi izpostavlja, da je v letu 2021 v okviru podelitve radijskih frekvenc za javne mobilne storitve (vključno za 5G) na podlagi javne večfrekvenčne dražbe operaterjem z odločbami o dodelitvi frekvenc naložil obveznosti v zvezi z začetkom zagotavljanja storitev preko 5G tehnologije in zahteve, ki jih morajo v zvezi z zagotavljanjem storitev izpolniti do 31. decembra 2025. Glede na to, da se Načrt nanaša na daljše obdobje, AKOS predlaga, da se tudi to vprašanje smiselno naslovi, obenem pa podaja tudi dodatne pripombe zlasti glede dikcije posameznih delov Načrta.*

Na podlagi skrbne in natančne preučitve prejetih pripomb je v Načrt dodan poudarek glede zagotavljanja univerzalne storitve, obenem pa je vključeno tudi priporočilo AKOS v zvezi s postopki zagotavljanja pokrivanja nepokritih oziroma slabše pokritih območij z mobilnimi omrežji in priporočilo AKOS v zvezi s skupno uporabo fizične infrastrukture; dodan je predvideni plan javnih razpisov sofinanciranja gradnje, vključeni so kazalniki iz Mehanizma za okrevanje in odpornost in vpliv spodbujanja povpraševanja na izkoriščenost omrežja. Poleg tega je dodano pričakovanje, da mobilni operaterji po izteku rokov za izpolnitev obveznosti, ki izhajajo iz javnega razpisa z javno dražbo vseh harmoniziranih pasov, dosežene pokritosti ne bodo zmanjševali oziroma jo bodo še povečevali glede na razvoj tehnologije in rast uporabe storitev. Na nekaterih mestih Načrta je dikcija usklajena z dodatnimi predlogi AKOS.

*Rune Enia poudarja, da se je gradnja ruralne gigabitne infrastrukture s strani podjetja RUNE v skupni vrednosti 281 milijonov EUR podražila za cca 100%, poleg tega se zamikajo tudi roki za izvedbo projekta. Navaja, da je razlog za podražitve in časovne zamike v sistematičnem oviranju dostopa do pasivne fizične infrastrukture. V tej zvezi podaja pripombo, da se osnutek Načrta ne opredeljuje do vpliva Direktive 2018/1972/EU na regulatorne ukrepe oziroma na ukrepe organa, pristojnega za regulacijo in nadzor delovanja na področju elektronskih komunikacij. Opozarja tudi, da ukrepi za spodbujanje razvoja gigabitne infrastrukture ne smejo izkrivljati konkurence.*

Na podlagi skrbne in natančne preučitve prejetih pripomb je v Načrt vključena še dodatna navedba, da bodo sheme za spodbujanja povezljivosti oblikovane na način, ki ne izkrivlja konkurence, četudi je to že omenjeno na drugih mestih Načrta; pripomb, ki se nanašajo na ukrepe neodvisnega regulatornega organa, ni bilo mogoče upoštevati.

*SOEK podaja pripombo glede predvidene sheme za spodbujanje povezljivosti preko satelitskega dostopa, predlaga zniževanje administrativnih in drugih ovir za gradnjo mobilne telekomunikacijske infrastrukture (zlasti izpostavlja problematiko prostorskih načrtov in veljavne mejne vrednosti EMS). V zvezi s premičnimi mobilnimi baznimi postajami SOEK predlaga, naj se določi, da ne gre za gradbene objekte in zato ni potrebna predhodna pridobitev gradbenega dovoljenja za njihovo postavitev ter da naj se za njih izvede samostojni električni priključek pri elektro distribucijskem podjetju, kar do sedaj ni bilo možno. SOEK nadalje predlaga, naj v bodoče razpisi predvidijo tudi možnost financiranja t. i. »odprtih baznih postaj«, pri čemer pasivno infrastrukturo financira država, operaterji pa – v kolikor se za to odločijo – njihovo aktivno opremo. SOEK podaja tudi pripombo, da naj napovedani GOŠO 6 in sledeči GOŠO razpisi ne določajo zgornje omejitve deleža javnega financiranja (50 %), kot je veljalo do sedaj.*

Na podlagi skrbne in natančne preučitve prejetih pripomb Načrt sedaj predvideva satelitski dostop kot subsidiarno obliko zagotavljanja povezljivosti. Kot je bilo predhodno že pojasnjeno, je v Načrtu konceptualno spremenjen pristop k uporabi satelitske tehnologije. Vsi predlogi, ki se nanašajo na umeščanje digitalne infrastrukture v prostor in EMS pa bodo predvidoma predmet posebne strategije. Dodana je možnost sofinanciranja gradnje odprtih pasivnih baznih postaj. V zvezi s pripombo glede zgornje meje sofinanciranja je le-ta določena v primeru bonov za povezljivost v višini 50 % v pravilih, ki urejajo področje državnih pomoči. Pri drugih ukrepih ni podane višine sofinanciranja; določen je le najvišji možen znesek javnega sofinanciranja.

*Telekom podpira ambiciozne cilje Načrta in poziva k namenski ter racionalni rabi državnih sredstev. Predlaga, da so cilji (pri tem je potrebno ločiti maksimalne hitrosti med mobilnim in fiksnim omrežjem) in ukrepi navedeni bolj konkretizirano ter da naj se Načrt dopolni z načini spodbujanja omrežja 5G. Telekom podaja tudi pripombe glede regulacije področja elektronskih komunikacij, glede stanja širokopasovnih omrežij, ocene razvoja in potrebnih investicij, modelov sofinanciranja, dodeljevanja novih radiofrekvenčnih pasov in glede umeščanja digitalne infrastrukture v prostor.*

Na podlagi skrbne in natančne preučitve prejetih pripomb velja pojasniti, da Načrt ne obravnava in ni namenjen strategiji regulacije elektronskih komunikacij. Načrt opredeljuje dolgoročne in strateške cilje tehnološko nevtralno, podrobnosti – vključno s podrobnostmi modela sofinanciranja – pa bodo določene v posameznih operativnih dokumentih. Ne glede na navedeno Načrt vključuje predvideno časovnico prihodnjih javnih razpisov. V zvezi z opozorilom o opredelitvi načina gradnje odprtih širokopasovnih omrežij velja pojasniti, da so v poglavju 6.3.1. dodane vrste upravičenih stroškov, iz katerih je razvidno, da gre za pasivno infrastrukturo. Glede pripombe Telekoma, da ni jasno, kaj je mišljeno pod optimizacijo vzdrževanja in posodabljanja, velja pojasniti, da je navedena besedna zveza v Načrtu sedaj črtana. Dodeljevanje novih radiofrekvenčnih pasov je izrecno vezano na politiko EU in ustrezne analize AKOS-a, kot je bilo predhodno že pojasnjeno. Predlogi, ki se nanašajo na umeščanje digitalne infrastrukture v prostor, bodo predvidoma predmet posebne strategije.

*T-2 podaja pripombo, da Načrt ne predstavlja celovite strategije in da se ne opredeljuje do potreb končnih uporabnikov; spodbujanje povezljivosti mora biti zasnovano na način, da se ne preferira nobenega ponudnika in da so sheme na voljo tudi majhnim in srednjim podjetjem. T-2 nadalje pripominja, da je v Načrtu zapostavljena vloga regulatornega organa; podaja tudi pripombe glede vsebine novega zakona, ki bo urejal področje elektronskih komunikacij.*

Na podlagi skrbne in natančne preučitve prejetih pripomb velja pojasniti, da Načrt prvenstveno izhaja iz identificiranih potreb končnih uporabnikov. Ne glede na navedeno, pa ne bi bilo primerno z Načrtom posegati na področje pristojnosti neodvisnega regulatornega organa ali določati vsebine novega zakona, ki bo urejal področje elektronskih komunikacij. Spodbujanje povezljivosti preko sheme bonov za povezljivost je v Načrtu predvideno za gospodinjstva, predhodno pa bo vedno izvedeno kartiranje in javno posvetovanje.

Priloge:

* pripombe in predlogi pripombodajalcev: A1, AKOS, Rune Enia, SOEK, Telekom in T-2